สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 2 มี.ค.60
3 มี.ค. 2560

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (2 มี.ค.) หลังจากมีกระแสคาดการณ์เพิ่มขึ้นว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนนี้ ภายหลังเจ้าหน้าที่เฟดหลายคนได้ออกมาส่งสัญญาณดังกล่าว ขณะที่นักลงทุนจับตานางเจเน็ต เยลเลน ประธานธนาคารกลางสหรัฐ (เฟด) ซึ่งมีกำหนดกล่าวสุนทรพจน์ที่ Executives’ Club of Chicago ในวันนี้ตามเวลาสหรัฐ เพื่อหาสัญญาณการปรับขึ้นอัตราดอกเบี้ยของเฟด
ดัชนีเฉลี่ยอุตสาหกรรมดาวโจนส์ปิดที่ 21,002.97 จุด ร่วงลง 112.58 จุด หรือ -0.53% ดัชนี NASDAQ ปิดที่ 5,861.22 จุด ลดลง 42.81 จุด หรือ -0.73% และดัชนี S&amp;P500 ปิดที่ 2,381.92 จุด ลดลง 14.04 จุด หรือ -0.59%
 
ตลาดหุ้นยุโรปปิดลบ เมื่อคืนนี้ (2 มี.ค.) เนื่องจากนักลงทุนเทขายทำกำไร หลังจากตลาดทะยานขึ้นเมื่อวันพุธ อันเนื่องมาจากมุมมองที่เป็นบวกเกี่ยวกับนโยบายกระตุ้นเศรษฐกิจของประธานาธิบดีโดนัลด์ ทรัมป์ แห่งสหรัฐ
ดัชนี Stoxx Europe 600 ปิดลบ 0.02% แตะที่ 375.61 จุด
ดัชนี DAX ตลาดหุ้นเยอรมันปิดวันทำการล่าสุดที่ 12,059.57 จุด ลดลง 7.62 จุด, -0.06% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,382.35 จุด ลดลง 0.55 จุด, -0.01% ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,963.80 จุด เพิ่มขึ้น 2.97 จุด, +0.06%
 
ตลาดหุ้นลอนดอนปิดขยับลง เมื่อคืนนี้ (2 มี.ค.) จากแรงเทขายทำกำไรในหุ้นกลุ่มบลูชิพ ภายหลังจากที่ดัชนี FTSE 100 ทำสถิติปิดที่ระดับสูงสุดเป็นประวัติการณ์ก่อนหน้านี้
ดัชนี FTSE 100 ลดลง 0.55 จุด หรือ -0.01% ปิดที่ 7,382.35 จุด
 
สัญญาทองคำตลาดนิวยอร์กปิดร่วงลง เมื่อคืนนี้ (2 มี.ค.) เนื่องจากการแข็งค่าของสกุลเงินดอลลาร์ และกระแสคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนนี้ ได้กดดันบรรยากาศการซื้อขายในตลาดทองคำ
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 17.1 ดอลลาร์ หรือ 1.37% ปิดที่ระดับ 1,232.90 ดอลลาร์/ออนซ์
สัญญาโลหะเงินส่งมอบเดือนมี.ค.ลดลง 74.1 เซนต์ หรือ 4.01% ปิดที่ 17.748 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 29 ดอลลาร์ หรือ 2.85% ปิดที่ 989.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 9.25 ดอลลาร์ หรือ 1.2% ปิดที่ 769.75 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (2 มี.ค.) ด้วยแรงหนุนจากกระแสคาดการณ์ว่า ธนาคารกลางสหรัฐ (เฟด) อาจปรับขึ้นอัตราดอกเบี้ยในการประชุมเดือนนี้
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 114.55 เยน จากระดับ 113.69 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0145 ฟรังก์สวิส จากระดับ 1.0084 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0497 ดอลลาร์ จากระดับ 1.0553 ดอลลาร์ ในขณะที่ปอนด์อ่อนค่าลงแตะ 1.2251 ดอลลาร์ จากระดับ 1.2301 ดอลลาร์ และดอลลาร์ออสเตรเลียอ่อนค่าลงที่ระดับ 0.7559 ดอลลาร์จากระดับ 0.7676 ดอลลาร์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (2 มี.ค.) เนื่องจากนักลงทุนยังคงวิตกกังวลเกี่ยวกับภาวะอุปทานพลังงานที่สูงขึ้นในสหรัฐ หลังจากสำนักงานสารสนเทศด้านการพลังงานของรัฐบาลสหรัฐ (EIA) สต็อกน้ำมันดิบเพิ่มขึ้นแตะระดับสูงสุดเป็นประวัติการณ์
สัญญาน้ำมันดิบ WTI ส่งมอบเดือนเม.ย.ร่วงลง 1.22 ดอลลาร์ หรือ 2.3% ปิดที่ 52.61 ดอลลาร์/บาร์เรล 
สัญญาน้ำมันดิบเบรนท์ส่งมอบเดือนเม.ย.ลดลง 1.28 ดอลลาร์ หรือ 2.3% ปิดที่ 55.08 ดอลลาร์/บาร์เรล